Predkladacia správa

Návrh Koncepcie bezpečnostného systému SR (ďalej len „Koncepcia“) sa predkladá na základe uznesenia vlády SR č. 883/1999 spresneného uznesením vlády SR č. 648/2000. Materiál bol schválený na 44. schôdzi Rady obrany štátu dňa 15. októbra 2001 s úlohou dopracovať do materiálu závery z Auditu krízového manažmentu štátu vykonaného osobitnou komisiou vlády Slovenskej republiky (ďalej len „SR“) pod vedením štátneho tajomníka Ministerstva obrany SR Jozefa Pivarčiho. Audit krízového manažmentu bol schválený uznesením vlády SR č. 310 dňa 27. marca 2002.

Pôvodný zámer predložiť Návrh Koncepcie do vlády SR do dvoch mesiacov odo dňa schválenia auditu krízového manažmentu nemohol byť splnený vzhľadom na to, že v tom čase Národná rada SR schválila ústavný zákon č. 227/2002 Z. z. o bezpečnosti v čase vojny, vojnového stavu, výnimočného stavu a núdzového stavu, resp. v štádiu schvaľovania boli ďalšie dôležité zákony majúce bezprostredný vplyv na transformáciu bezpečnostného systému a krízového manažmentu SR. Dopracovanie Koncepcie ovplyvňovala skutočnosť, že niektoré zákony alebo iné dôležité materiály v oblasti bezpečnosti a krízového manažmentu štátu predbiehali koncepčné zámery vlády SR v tejto oblasti. Novoprijaté zákony si vynútili systémové zmeny v pripravovanej Koncepcii, zvlášť v oblasti krízového manažmentu štátu. Na základe týchto dôvodov predseda vlády SR súhlasil s návrhom predloženým spracovateľmi materiálu na preloženie termínu prerokovania materiálu vo vláde SR na september 2002.

Na vypracovaní Koncepcie sa podieľali experti Ministerstva zahraničných vecí SR, ktoré prípravu dokumentu koordinovalo, Ministerstva obrany SR, Ministerstva vnútra SR, Ministerstva hospodárstva SR a zástupca poverený zriadením Kancelárie Bezpečnostnej rady SR. Na príprave dokumentu sa podieľala aj medzirezortná pracovná skupina prípravy SR na členstvo v NATO (PRENAME) pre krízový manažment v rámci celkovej prípravy SR na vstup do Severoatlantickej aliancie.
	
Cieľom Koncepcie je na základe výsledkov analýzy súčasného stavu bezpečnostného prostredia, využívajúc aj poznatky zo zahraničia, zhodnotiť súčasný stav bezpečnostného systému, jeho základné problémy a navrhnúť transformáciu bezpečnostného systému SR a opatrenia na dosiahnutie jeho plnej funkčnosti, s ohľadom na potreby štátu a zmenené politicko-bezpečnostné podmienky, v akých sa SR nachádza, resp. bude nachádzať.

Na základe vyhodnotenia medzirezortného pripomienkového konania boli v Koncepcii ponechané dva modely bezpečnostného systému, ktoré sa líšia rozsahom transformácie a nutných zmien súčasného bezpečnostného systému. Prvý model navrhuje posilnenie postavenia Bezpečnostnej rady SR v procese rozhodovania pri riešení krízovej situácie. Druhý model navrhuje integráciu Ústredného krízového štábu do Bezpečnostnej rady SR. Koncepcia neurčuje presný časový harmonogram a konkrétnu zodpovednosť za plnenie navrhovaných opatrení, čo bude riešené v jej základnom implementačnom dokumente – v Pláne realizácie Koncepcie bezpečnostného systému SR podľa  jedného z modelov na základe rozhodnutia vlády SR.

Koncepcia vymedzuje súbor opatrení v jedenástich oblastiach, ktoré boli identifikované ako najpotrebnejšie z pohľadu riešenia bezpečnosti SR a budovania efektívneho transformovaného bezpečnostného systému.

Predkladaný materiál prešiel medzirezortným pripomienkovým konaním, v rámci ktorého bol zverejnený na internetovej stránke Ministerstva zahraničných vecí SR. K materiálu neboli zaznamenané žiadne výhrady zo strany verejnosti (záujem o materiál vyjadrili experti Slovenského združenia pre politické vedy, ktorí ho aj pripomienkovali). Materiál sa na rokovanie vlády SR predkladá bez rozporu. Koncepcia nerieši finančnú a personálnu náročnosť transformácie bezpečnostného systému SR a prijatie nemá priamy finančný, ekonomický, environmentálny vplyv ani vplyv na zamestnanosť. Po prerokovaní materiálu vládou SR sa odporúča materiál predložiť na vedomie prezidentovi SR a Národnej rade SR.